钦定古今图书集成/明伦汇编/交谊典/第028卷 > 《与瀼谿邻里》〈有序〉元·结
## 钦定古今图书集成/明伦汇编/交谊典/第028卷 > 《与瀼谿邻里》〈有序〉元·结

乾元元年，元子将家自全于瀼谿，上元二年，领荆南之兵，镇于九江。方在军旅，与瀼谿邻里，不得如往时相见游，又知瀼谿之人日转穷困，故作诗与之。

昔年苦逆乱，举族来南奔，日行几十里，爱君此山村，
峰谷呀回映。谁家无泉源，修竹多夹路，扁舟皆到门，
瀼谿中曲滨，其阳有闲园，邻里昔赠我，许之及子孙。
我尝有匮乏，邻里能相分，我尝有不安，邻里能相存。
斯人转贫弱，力役非无冤。终以《瀼滨》讼，无令天下论。